Nachdem mer bim Private Car Market kei Erfolg gha händ, hämmer zerscht mal e Rundi bi de Cardealer gmacht und glueget, was die so würdet büüte. Wie mer scho chli befürchtet händ, würdet die ois grad mal d Helfti vo dem userucke, wo mer für das Auto wettet. Nachher hämmers dänn mit dä Standardmethode probiert und hübschi Flyer - sogar mit Farbföteli - druckt und sind die i de Backpackers go verteile. Dezue ane hämmer no e Azeige im  Quokka (Fundgrueb vo Perth) lanciert. Das isch da sogar gratis. Nachdem mer uf beides sehr wenig Reaktione (gar kei) übercho händ, hämmer oise gliebt Charre e Wuche druff wieder an Private Car Market bracht. Am drü am Nomittag, wo dä Market zue gmacht hät und mer s Auto wieder go abhole sind, simmer natürli scho bitzli enttüscht gsi. D Organisatorin vo dem Car Market hät ois dänn aber gseit, dass mer en Intressent heget. En Iir, wo in Russland läbi, seg äxtra zwei Mal verbii cho und seg au nach de  Probefahrt vo oisem Auto begeisteret gsi und werdi ois sicher alüte. D Hoffnig isch aber nöd so gross gsi, suscht hett er sich ja am Nomittag scho chöne mälde. Drum simmer zerscht mal richtig Golfplatz ghötterlet.